రూపాయి త్వరలో కోలుకుంటుంది
-  ఎఫ్‌పీఐలు పెరిగితే 68-69 స్థాయికి: సర్కారు
న్యూఢిల్లీ: డాలరుతో పోలిస్తే రూపాయి విలువ రికార్డు స్థాయిలో పతనమవుతున్నా త్వరలోనే పరిస్థితులు సర్దుకోవచ్చని ఆర్థిక వ్యవహారాల కార్యదర్శి సుభాష్‌ చంద్ర గార్గ్‌ విశ్వాసం వ్యక్తం చేశారు. ఈ నెలలో దేశంలోకి సానుకూల పెట్టుబడులు వస్తే రూపాయి విలువ డాలరుతో పోలిస్తే రూ.68-69 వద్ద స్థిరపడే అవకాశం ఉందని ఆయన అభిప్రాయపడ్డారు. టర్కీపై అమెరికా ఆంక్షల నేపథ్యంలో ఆసియాలోని అన్ని దేశాల కరెన్సీ ఒత్తిడిలోకి జారుకున్నాయని ఆయన అన్నారు. ఆసియాలోని అన్ని కరెన్సీల కంటే రూపాయి బలహీన ప్రదర్శన కనబరుస్తున్నప్పటికీ.. అది భారతపై ఇతర దేశాల అవగాహనను ప్రభావితం చేయలేదనివివరించారు. రూపాయి పతనం కారణంగా దేశంలోకి 'ఫారన్‌ పోర్టుఫోలియో ఇన్వెష్ట్‌మెంట్స్‌' (ఎఫ్‌పీఐ) రాకపై ఎలాంటి ప్రభావం చూపలేదని అన్నారు. దీనికి తోడు జులైలో ఎఫ్‌పీఐలు ఎక్కువగా దేశం దాటి వెళ్లకపోవడం కూడా ఇందుకు నిదర్శనమని ఆయన అన్నారు. ఇక్కడ మర్చంట్స్‌ ఛాంబర్‌ ఆఫ్‌ కామర్స్‌ అండ్‌ ఇండిస్టీ ఏర్పాటు చేసిన ఒక కార్యక్రమంలో ఆయన మాట్లాడుతూ ప్రస్తుత ఆర్థిక సంవత్సరం మొదటి మూడు నెలల కాలంలో విదేశీ పెట్టుబడులు ఎక్కువగా దేశం దాటి వెళ్లాయని అన్నారు. అయితే ఈ పరిస్థితి ఇప్పుడు కనిపించడం లేదని పేర్కొన్నారు. గత ఆర్థిక సంవత్సరం మొత్తం 2000 కోట్ల డాలర్ల విలువైన పెట్టుబడుల ఎల్లలు దాటి వెళ్లాయని ఆయన వివరించారు. భవిష్యత్తులో చమరు ధరలు మరింత పెరుగకుండా ఉంటే రూపాయి విలువ డాలరుతో పోలిస్తే రూ.68-69ల స్థాయిలో స్థిరపడే అవకాశం ఉందని ఆయన విశ్లేషించి చెప్పారు.
మీ స్నేహితులకు రికమెండ్ చెయ్యండి